Endnu inden EU's fiskeriministre overhovedet er nået frem til at tale om de konkrete fiskekvoter ved de årlige forhandlinger i Bruxelles, erklærer fødevareminister Mette Gjerskov, hvad hun selv kalder "en kæmpesejr" for de danske fiskere. - Da vi startede i morges, var det sådan, at vi skulle reducere kvoten for at passe på torsken. Nu hedder det, at hvis vi kan passe på torsken på en anden måde end ved at reducere kvoten, så får vi lov til det, siger Mette Gjerskov tirsdag aften på et pressemøde. Hun og hendes kolleger fra de øvrige EU-lande har indledt de formentlig to-tre dage lange forhandlinger med at enes om at justere den såkaldte forvaltningsplan for torsk. Kommissionen har med forvaltningsplanen lagt op til, at antallet af havdage skal reduceres med 22 procent, mens torskekvoten skal skæres med 20 procent. Men fordi det på danske fiskeres jagtmarker kan være svært at fiske andre fisk uden også at få torsk i nettet, har Danmark argumenteret hårdt for, at en reduktion af torskekvoten ikke nødvendigvis betyder, at man beskytter torsken. - Så har vi godt nok på papiret lavet noget, som ser ganske pænt ud, og nej, hvor er vi hellige. Men ude i virkeligheden har vi overhovedet ikke hjulpet noget som helst. - Hvis vi reducerer kvoten, fisker de torsken under alle omstændigheder, og så ryger den ud over rælingen. - Nu siger vi, at hvis de skal ud og fiske, så må de finde nogle bedre måder at fiske på, så de får færre torsk med. Til gengæld må de så tage de torsk, de fanger, med i land. Men de må fange færre torsk, siger Mette Gjerskov. Ifølge ministeren er alle parter enige om, at den nuværende plan for torsken "er noget skod". Men hun og de danske fiskere vil "ikke vente i årevis" på at få lavet planer for bæredygtighed. Selve kvoten for torskefiskeriet skal først fastlægges til Norge, når EU genoptager de p.t. kuldsejlede forhandlinger med Norge. De øvrige fiskekvoter ventes at falde i hak i Bruxelles i løbet af det næste halvandet døgn.
Der er godt nyt til de danske fiskere, mener fødevareminister Mette Gjerskov efter forhandlinger i EU om torske-kvoten.